Vel á annað hundrað bíla sitja fastir við Gullfoss og Geysi Um fimmtíu aðstoðarbeiðnir hafa borist á höfuðborgarsvæðinu . Mynd / Jóhann K. Jóhannsson Talið er að á leið til og frá Gullfossi , Geysi og á Þingvöllum séu að minnsta kosti vel á annað hundrað bíla og rúta fastir vegna veðurs . Um 250 björgunarsveitamenn taka nú þátt í ófærðaraðstoð um land allt . Þetta kemur fram í fréttatilkynningu frá Slysavarnafélaginu Landsbjörg . Flestir hafa þurft aðstoð fyrir austan fjall og í uppsveitum Árnessýslu . Fjöldi bifreiða hefur setið fastur eða verið ekið út af vegi á Hellisheiði , í Þrengslum og á Lyngdalsheiði en að því er segir í tilkynningunni hefur vel gengið að aðstoða fólkið . Á Suðurnesjum hafa allar björgunarsveitir verið að störfum síðdegis . Þær aðstoða vegfarendur á Reykjanesbraut , ofan Keflavíkur , við Grindavík og Bláa Lónið svo eitthvað sé nefnt . Ekkert ferðaveður hefur verið á svæðinu í dag . Mikil ófærð hefur verið á höfuðborgarsvæðinu og þar hafa um hundrað björgunarmenn sinnt um fimmtíu aðstoðarbeiðnum , langflestum vegna fastra bíla , oft margra á sama stað . Verkefnin hafa verið um alla borg en sem fyrr er ástandið verst í efri byggðum . Ófærð er einnig á Snæfellsnesi . Um tugur bíla , þar af einn flutningabíll , sat fastur við Kolgrafarfjörð og nokkrir til viðbótar innar . Björgunarsveitir frá Akranesi , Borgarnesi og Varmalandi aðstoðuðu bílstjóra í vanda á Mýrum , innan bæjar á Akranesi og víðar . Ekkert ferðaveður og afleitt skyggni var undir Hafnarfjalli , Akrafjalli og á Kjalarnesinu . Einnig eru fastir bílar á Holtavörðuheiði og Kleifarheiði . Snjóflóð hafa fallið við Stapana við Patreksfjörð og því er verið að skoða hvort öruggara sé að senda Hjálparsveitina Lómfell af Barðaströnd til aðstoðar frekar en Blakk af Patreksfirði . Á Blönduósi var björgunarsveitin kölluð út þegar þakplötur fuku af húsi í bænum . Boðið verður upp á aukaferðir með Strætó fyrir nemendur .